“Faol investitsiyalar va ijtimoiy rivojlanish yili” Davlat dasturining 2019-yil birinchi choragida bajarilishi yuzasidan O‘zbekiston Respublikasi Vazirlar Mahkamasining hisoboti to‘g‘risida

“Faol investitsiyalar va ijtimoiy rivojlanish yili” Davlat dasturining 2019-yil birinchi choragida bajarilishi yuzasidan O‘zbekiston Respublikasi Vazirlar Mahkamasining hisobotini eshitib, O‘zbekiston Respublikasi Oliy Majlisi Qonunchilik palatasi ta’kidlaydiki, Davlat dasturiga muvofiq mamlakatimizda xalq bilan muloqot, inson manfaatlarini himoya qilish, faol tadbirkorlikni qo‘llab-quvvatlash, xorijiy investitsiyalarni jalb etish bo‘yicha keng ko‘lamli ishlar amalga oshirilayotgani mamlakat taraqqiyoti hamda xalq farovonligi yuksalishini ta’minlashda muhim omil bo‘lib xizmat qilmoqda.
 O‘tgan davrda iqtisodiy o‘sishning yuqori sur’atlariga va makroiqtisodiy barqarorlikka erishildi. Xususan, yalpi ichki mahsulot o‘tgan yilning mos davriga nisbatan 5,3 foizga o‘sdi. 
 “Obod qishloq”, “Obod mahalla” dasturlari doirasida keng ko‘lamli qurilish va obodonlashtirish ishlari olib borilmoqda. “Har bir oila — tadbirkor”, “Yoshlar — kelajagimiz”, dehqon xo‘jaliklari va shaxsiy tomorqa yerlarini rivojlantirish dasturlari ijrosi doirasida jami 552,8 mlrd. so‘m mablag‘ yo‘naltirilib, 13,5 mingdan ortiq aholining ish bilan bandligi ta’minlandi. O‘zbekistonning xalqaro yevro obligatsiyalari ilk bor London birjasida joylashtirildi, mamlakatimizning “Biznes yuritish” yillik reytingidagi o‘rni yanada yaxshilandi.
 Davlat dasturining birinchi chorak uchun belgilangan ustuvor vazifalari o‘z vaqtida, sifatli ijro etilishiga ko‘p jihatdan Vazirlar Mahkamasi tashkiliy tuzilmasining takomillashtirilgani, bunda uning ishi yangi mazmun bilan boyitilgani, yirik xo‘jalik boshqaruv subyektlarida korporativ boshqaruvning zamonaviy usullari joriy etilgani yordam berdi. Shuningdek, Davlat dasturining ijrosini ta’minlashda Hukumat va parlament quyi palatasi o‘rtasida yaqin hamkorlikda faoliyat olib borilganligi muhim omil bo‘ldi. 
 Hukumat faoliyatida ijtimoiy masalalarning ustuvorligi ta’minlanib, aholining bandligi, sog‘liqni saqlash, ta’lim tizimini takomillashtirishga alohida e’tibor qaratildi. Xususan, umumiy qiymati 341,2 mln. dollar bo‘lgan 32 ta ishlab chiqarish va ijtimoiy infratuzilma obyektlari ishga tushirilib, 1 806 ta yangi ish o‘rinlari yaratildi.
 Respublikada yaratilgan qulay investitsiya muhiti natijasida investitsiyalarning o‘zlashtirilishi jadallashtirildi. Xorijiy investitsiyalar ishtirokida amalga oshirilayotgan loyihalar bo‘yicha 15 trln. so‘m, shu jumladan, to‘g‘ridan to‘g‘ri xorijiy investitsiyalar ishtirokida esa 750 mln. dollar mablag‘lar o‘zlashtirilib, o‘tgan yilning mos davriga nisbatan deyarli 3 barobar o‘sish ta’minlandi.
 Vazirlar Mahkamasi tomonidan Davlat dasturi ijrosini ta’minlash bo‘yicha sezilarli ishlar amalga oshirilishi bilan birga, joriy yilning birinchi choragida Davlat dasturida bajarilishi lozim bo‘lgan 63 ta banddan 46 tasi bajarilgan bo‘lib, 17 tasi to‘liq bajarilmagan.
 Xususan, sanitariya-epidemiologiya xizmatini yanada takomillashtirish (153-band), kasblar va mutaxassisliklarning murakkablik darajasidan kelib chiqib, ta’lim dasturlari muddatini tabaqalashtirgan holda kasbiy ta’limni tashkil etish, maqsadli kadrlar tayyorlash tizimini kengaytirish (211-band), ta’lim muassasalarini akkreditatsiyalash tizimini takomillashtirish (214-band) kabi bandlarda nazarda tutilgan normativ-huquqiy hujjatlar vaqtida qabul qilinmagan.
 Hukumat tomonidan Davlat dasturi doirasida ishlab chiqilishi lozim bo‘lgan normativ-huquqiy hujjatlarni o‘z vaqtida tayyorlash va parlament muhokamasiga kiritish bo‘yicha qo‘shimcha choralar belgilash lozim. 
 Davlat dasturida belgilangan sog‘liqni saqlash tizimini takomillashtirish, aholiga ko‘rsatilayotgan tibbiy xizmatlar sifati va samaradorligini oshirish, tibbiyot muassasalarining moddiy-texnika bazasi hamda kadrlar ta’minotini mustahkamlashga qaratilgan vazifalarni amalga oshirish borasidagi ishlarning samaradorligini yanada oshirish talab etiladi. 
 Tibbiy xizmatlar sifatini yaxshilash va ko‘lamini kengaytirish asosi bo‘lmish davolash-profilaktika muassasalarini jihozlash hamda tibbiyot muassasalarining kadrlar ta’minoti bugungi kun talabiga javob bermaydi. Jumladan, 5,5 mingdan ziyod umumiy amaliyot shifokori va tor soha mutaxassis shtat birligi vakant bo‘lib qolmoqda. 
 Aholi orasida onkologik kasalliklarning oldini olish va barvaqt aniqlashning samarali tizimini yaratish, onkologik kasalliklarga tashxis qo‘yish hamda davolashning ilg‘or usullarini joriy etish borasida o‘z yechimini kutayotgan qator masalalar mavjud. Jumladan, umidsiz og‘ir bemorlar uchun hududlarda, xususan, Toshkent shahrida hududlararo xospis bo‘limlarini tashkil qilish bilan bog‘liq ishlar hanuzgacha yakuniga yetkazilmagan.
 Jumladan, Toshkent shahridagi oilaviy poliklinikalarda 10 dan ziyod tor soha mutaxassislari faoliyati yo‘lga qo‘yilgan. Lekin, viloyatlar markazlaridagi oilaviy poliklinikalarda tor soha mutaxassislik shtat birligi ajratilmagan bo‘lib, ularga shaharlardagi ko‘p tarmoqli markaziy poliklinikaning tor soha mutaxassislari biriktirilgan. Bu esa tibbiy xizmat sifatiga jiddiy ta’sir ko‘rsatmoqda.
 Shuningdek, oilaviy poliklinikalarda kunduzgi shifoxonalarga xizmat ko‘rsatuvchi shifokor va hamshiralarning shtat birliklarini qayta ko‘rib chiqilishi zarur. 
 Davlat dasturidagi 30 dan ziyod bandlar axborot-kommunikatsiya texnologiyalari sohasidagi turli loyihalarning amalga oshirilishi bilan bog‘liq. Mazkur loyihalarning o‘z muddatlarida ijro etilmaganligi ko‘p hollarda ularni amalga oshirishning dastlabki bosqichlarida oddiy tashkiliy masalalarning hal etilmaganligi sababli kelib chiqmoqda.
 Davlat dasturiga muvofiq, hokimiyat vakillik organlari faoliyatining ochiqligini ta’minlashga qaratilgan “Elektron parlament” tizimi loyihalarini amalga oshirish yuzasidan Oliy Majlis palatalari Kengashlarining Qo‘shma qarori qabul qilingan edi. Biroq, loyiha ijrosini moliyalashtirish masalasi bugungi kunga qadar o‘z yechimini topmaganligi natijasida bu boradagi ishlar oxiriga yetkazilmasdan qolmoqda. 
 “Mening fikrim” veb-portali orqali elektron jamoaviy murojaatlarni Oliy Majlis palatalari bilan bir qatorda Vazirlar Mahkamasi ham ko‘rib chiqishini nazarda tutadigan tegishli qaror qabul qilingan. Lekin veb-portalda Vazirlar Mahkamasini jamoaviy murojaatlarni ko‘rib chiquvchi organ sifatida qayd etilmagan va bu yo‘nalishdagi ishlar ham yakuniga yetkazilmagan.
 Ta’lim tizimini yanada takomillashtirish, sifatli ta’lim xizmatlari imkoniyatlarini oshirish, yuqori malakali kadrlar tayyorlash borasida hali ko‘p ishlar qilinishi lozim. 
 Jumladan, ta’lim muassasalarida ta’lim olish uchun yetarli sharoitlar yaratilmagan, ularda oliy malakali o‘qituvchilar va tarbiyachilar yetishmaydi, ichimlik suvi va elektr energiyasi ta’minoti, isitish tizimi hamda moddiy-texnika bazasi talab darajasida emas, aksariyatlarining binolari ta’mirga muhtoj.
 Kasbiy ta’limni tashkil etish va kadrlar tayyorlash tizimini kengaytirish bo‘yicha normativ-huquqiy hujjat hanuzgacha ishlab chiqilmagan. Shuningdek, o‘quvchilarni oliy ta’lim bilan qamrab olish, oliy ta’lim muassasalaridagi o‘qituvchilarning ilmiy darajasi pastligicha qolmoqda.
 Bundan tashqari, Davlat dasturidagi qator bandlarning ijro muddatlari yil davomida etib belgilangan bo‘lsada, ushbu bandlarning bajarilishi yuzasidan amalga oshirilgan ishlar haqida ma’lumotlar berilmagan.
 Yuqoridagilardan kelib chiqib, “O‘zbekiston Respublikasi Oliy Majlisi Qonunchilik palatasining Reglamenti to‘g‘risida”gi O‘zbekiston Respublikasi Qonunining 32-2-moddasi va “Parlament nazorati to‘g‘risida”gi O‘zbekiston Respublikasi Qonunining 8-1-moddasiga muvofiq O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Bosh vaziri o‘rinbosari A. Abduhakimovning “2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Faol investitsiyalar va ijtimoiy rivojlanish yili”da amalga oshirishga oid Davlat dasturining 2019-yil birinchi choragida bajarilishining borishi to‘g‘risida”gi hisoboti ma’lumot uchun qabul qilinsin.
 2. O‘zbekiston Respublikasi Vazirlar Mahkamasiga:
 Davlat dasturida belgilangan vazifalarning o‘z muddatida va sifatli bajarilishi uchun Hukumat a’zolari, davlat va xo‘jalik boshqaruvi organlari rahbarlarining shaxsiy mas’uliyatini yanada oshirish;
 belgilangan muddatlarda ijrosi ta’minlanmagan bandlarning qisqa muddatlarda bajarilishini, xususan, normativ-huquqiy hujjatlar loyihalarini sifatli ishlab chiqilishi va qabul qilinishini ta’minlash;
 Davlat dasturida belgilangan qonun hujjatlari loyihalarini ishlab chiqishda Oliy Majlis Qonunchilik palatasining qo‘mitalari bilan o‘zaro hamkorlikni yanada kuchaytirish;
 sog‘liqni saqlash tizimidagi vakant shifokorlik o‘rinlarini malakali kadrlar bilan to‘ldirish choralarini ko‘rish;
 umidsiz og‘ir bemorlar uchun hududlararo xospis bo‘limlarini tashkil qilish bilan bog‘liq ishlarni yakuniga yetkazish hamda ularga doir normativ-huquqiy hujjatlarni qabul qilish; 
 hududlardagi barcha shahar oilaviy poliklinikalariga tor soha mutaxassis shifokori shtat birligini ajratish masalalarini ko‘rib chiqish;
 oilaviy poliklinikalarda kunduzgi shifoxonalarga xizmat ko‘rsatuvchi shifokor va hamshiralarning shtat birliklarini qayta ko‘rib chiqish;
 sanitariya-epidemiologiya xizmatini yanada takomillashtirish bo‘yicha qo‘shimcha choralar ko‘rish, jumladan, samarasiz sanitariya-gigiyena laboratoriyalarini optimallashtirib, ular negizida zamonaviy tumanlararo laboratoriyalar tashkil etish, DSENMlarning moddiy-texnika bazasini mustahkamlash, shtatlar me’yorlarini tanqidiy qayta ko‘rib chiqish borasidagi ishlarni oxiriga yetkazish;
 “Elektron parlament” tizimini rivojlantirish yuzasidan ishlab chiqilgan loyihalarni amalga oshirish borasidagi ishlarni moliyalashtirish manbalarini aniq belgilash;
 “Mening fikrim” veb-portali orqali kelib tushadigan fuqarolarning jamoaviy elektron murojaatlarini ko‘rib chiqadigan organlar ro‘yxatiga Vazirlar Mahkamasining kiritilishini ta’minlash;
 kasblar va mutaxassisliklardan kelib chiqib, toifalangan kasb-hunar ta’lim muassasalarini tashkil etish borasidagi ishlarni tezlashtirish;
 o‘quvchilarni oliy ta’lim bilan qamrab olish va oliy ta’lim muassasalaridagi o‘qituvchilarning ilmiy darajasini oshirish yuzasidan qo‘shimcha choralarni ko‘rish;
 vazirliklar, idoralar va mahalliy davlat hokimiyati organlari faoliyatiga axborot-kommunikatsiya texnologiyalarini keng joriy etish orqali aholini, ayniqsa, yoshlarni Davlat dasturi ijrosining borishidan xabardor qilib borish samaradorligini oshirish;
 Davlat dasturida muddatlari yil davomida etib belgilangan bandlarning ijrosi yuzasidan amalda bajarilgan ishlar to‘g‘risida ma’lumot taqdim etish;
 joriy yilning II choragida ijtimoiy-iqtisodiy rivojlanish bo‘yicha hamda Davlat dasturi doirasida amalga oshirilishi nazarda tutilgan chora-tadbirlarning ijrosi yuzasidan tizimli va ta’sirchan monitoring o‘rnatish tavsiya etilsin.
 3. O‘zbekiston Respublikasi Bosh vazirining o‘rinbosari (A. Abduhakimov) O‘zbekiston Respublikasi Oliy Majlisi Qonunchilik palatasi Spikerining o‘rinbosari (N. Umarov) bilan birgalikda Davlat dasturidagi axborot-kommunikatsiya texnologiyalarini joriy etish bo‘yicha loyihalarni amalga oshirish bilan bog‘liq bandlarning monitoringini olib borish, bu borada bajarilgan ishlar yuzasidan axborot taqdim etish asosiy vazifalari bo‘lgan ishchi guruhni tashkil etish choralarini ko‘rsin.
 4. O‘zbekiston Respublikasi Oliy Majlisi Qonunchilik palatasining qo‘mitalari:
 Davlat dasturining ahamiyatini aholining keng qatlamlari orasida targ‘ib qilish, 2019-yil birinchi choragidagi ijrosi yuzasidan amalga oshirilgan ishlarning mazmun-mohiyatini jamoatchilikka yetkazish choralarini ko‘rsin;
 o‘z faoliyat yo‘nalishidan kelib chiqib, Davlat dasturida belgilangan ustuvor vazifalarning samarali ijro etilishi ustidan ta’sirchan parlament va jamoatchilik nazoratini o‘rnatsin;
 Davlat dasturi doirasida qabul qilinayotgan qonunlar va normativ-huquqiy hujjatlarning ijrosi ustidan amalga oshirilayotgan ishlarning samaradorligini ta’minlash bo‘yicha vazirlik va idoralar bilan hamkorlik qilsin.
 5. O‘zbekiston Respublikasi Vazirlar Mahkamasi ushbu Qarorning ijrosi bo‘yicha joriy yilning 10-iyun kuniga qadar O‘zbekiston Respublikasi Oliy Majlisi Qonunchilik palatasiga axborot taqdim etsin.
 6. Mazkur Qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining o‘rinbosarlari zimmasiga yuklansin.